Αποσκοπεί να διασφαλίσει ότι η Ευρωπαϊκή Επιτροπή μπορεί να εξακολουθήσει να παρέχει εξατομικευμένη εμπειρογνωμοσύνη σε πρακτικό επίπεδο και στήριξη στα κράτη μέλη της ΕΕ για τη βελτίωση της θεσμικής και διοικητικής ικανότητάς τους όσον αφορά την ανάπτυξη και την εφαρμογή μεταρρυθμίσεων. Το Μέσο Τεχνικής Υποστήριξης (TSI) βασίζεται στο τρέχον Πρόγραμμα Στήριξης Διαρθρωτικών Μεταρρυθμίσεων (SRSP) που θεσπίζεται από τον κανονισμό (ΕΕ) 2017/825 (βλέπε σύνοψη). Το TSI συμβάλει στην υλοποίηση της Ευρωπαϊκής Πράσινης Συμφωνίας (βλέπε σύνοψη) και στηρίζει τις προσπάθειες των κρατών μελών όσον αφορά την υλοποίηση στόχων πολιτικής για τη διευκόλυνση της πράσινης και ψηφιακής μετάβασης χωρίς κοινωνικούς αποκλεισμούς, σύμφωνα με: τη Συμφωνία του Παρισιού για την κλιματική αλλαγή· τους στόχους της ΕΕ για το κλίμα και την ενέργεια για το 2030 και τον στόχο κλιματικής ουδετερότητας για το 2050· τους Στόχους Βιώσιμης Ανάπτυξης των Ηνωμένων Εθνών· τον Ευρωπαϊκό Πυλώνα Κοινωνικών Δικαιωμάτων. Στόχοι Για την προώθηση της οικονομικής, κοινωνικής και εδαφικής συνοχής της ΕΕ βοηθώντας τα κράτη μέλη να υλοποιήσουν τις μεταρρυθμίσεις, ο κανονισμός αποσκοπεί να βοηθήσει τις εθνικές αρχές να βελτιώσουν την ικανότητά τους όσον αφορά: τον σχεδιασμό, την ανάπτυξη και την υλοποίηση μεταρρυθμίσεων· την προετοιμασία, την τροποποίηση, την υλοποίηση και την αναθεώρηση των σχεδίων για την ανάκαμψη και την ανθεκτικότητα σύμφωνα με τον κανονισμό (ΕΕ) 2021/241 που θεσπίζει τον Μηχανισμό Ανάκαμψης και Ανθεκτικότητας (βλέπε σύνοψη). Πεδίο εφαρμογής Οι συγκεκριμένοι στόχοι αναφέρονται σε μια σειρά τομέων πολιτικής με ειδική έμφαση σε δράσεις που διευκολύνουν την ψηφιακή, δίκαιη και πράσινη μετάβαση. Σε αυτές περιλαμβάνονται: διαχείριση των δημόσιων οικονομικών και στοιχείων του ενεργητικού, διαδικασία για τον προϋπολογισμό, συμπεριλαμβανομένου του πράσινου προϋπολογισμού και συνεκτίμησης της ισότητας των φύλων στον προϋπολογισμό, μακροοικονομικό πλαίσιο, διαχείριση χρέους και μετρητών, δαπάνες και φορολογική πολιτική· θεσμική μεταρρύθμιση, απλοποίηση κανόνων και διαδικασιών, μεταρρύθμιση των συστημάτων δικαιοσύνης, ενίσχυση της χρηματοπιστωτικής εποπτείας και της καταπολέμησης της απάτης, της διαφθοράς και της νομιμοποίησης εσόδων από παράνομες δραστηριότητες· επιχειρηματικό περιβάλλον, αναβιομηχάνιση και μεταφορά της παραγωγής στην ΕΕ, βιώσιμη τομεακή ανάπτυξη, και στήριξη για έρευνα, καινοτομία και ψηφιοποίηση· εκπαίδευση, δια βίου μάθηση και κατάρτιση, επαγγελματική εκπαίδευση και κατάρτιση, πολιτικές για τη νεολαία, πολιτικές για την αγορά εργασίας, αναβάθμιση και απόκτηση νέων δεξιοτήτων ιδίως ψηφιακών δεξιοτήτων, παιδεία στα μέσα, κοινωνική ένταξη και καταπολέμηση της φτώχειας, εισοδηματική ανισότητα και όλες οι μορφές των διακρίσεων· προσβάσιμη, οικονομικά προσιτή και ανθεκτική δημόσια υγειονομική περίθαλψη, συστήματα κοινωνικής ασφάλισης, φροντίδα και κοινωνική πρόνοια, και φροντίδα των παιδιών· πολιτικές για τον μετριασμό της κλιματικής αλλαγής, ψηφιακή, δίκαιη και πράσινη μετάβαση, ηλεκτρονική μάθηση, χρήση τεχνητής νοημοσύνης, μεταφορές και κινητικότητα, καταπολέμηση της ενεργειακής φτώχειας και διασφάλιση της ενεργειακής ασφάλειας, προστασία του εδάφους και της βιοποικιλότητας, αλιεία και η βιώσιμη ανάπτυξη αγροτικών, απομακρυσμένων και νησιωτικών περιοχών· πολιτικές και κανονισμοί για τον χρηματοπιστωτικό τομέα, συμπεριλαμβανομένων των χρηματοοικονομικών γνώσεων, της χρηματοπιστωτικής σταθερότητας, της πρόσβασης σε χρηματοδότηση και του δανεισμού στην πραγματική οικονομία, ιδίως για επιχειρήσεις μικρού και μεσαίου μεγέθους, αυτοαπασχολούμενους και επιχειρηματίες· παραγωγή, παροχή και ποιοτικός έλεγχος των δεδομένων και των στατιστικών· προετοιμασία για την προσχώρηση μέλους στην ευρωζώνη· έγκαιρη ανίχνευση και συντονισμένη απόκριση σε σημαντικούς κινδύνους για τη δημόσια υγεία ή την ασφάλεια, καθώς και διασφάλιση της επιχειρησιακής και υπηρεσιακής συνέχειας για βασικούς δημόσιους και ιδιωτικούς θεσμούς και τομείς. Τεχνική υποστήριξη Για την επίτευξη των στόχων του κανονισμού, το μέσο θα χρηματοδοτήσει μια σειρά δράσεων που συμπεριλαμβάνουν αλλά δεν περιορίζονται στα παρακάτω: παροχή εμπειρογνωμοσύνης σχετικά με την παροχή πολιτικών συμβουλών, αλλαγή πολιτικών, διαμόρφωση στρατηγικών και χάρτες πορείας για μεταρρυθμίσεις, καθώς και νομοθετικές, θεσμικές, διαρθρωτικές και διοικητικές μεταρρυθμίσεις· παροχή εμπειρογνωμόνων σε βραχυπρόθεσμη και μακροπρόθεσμη βάση, συμπεριλαμβανομένων τοπικών εμπειρογνωμόνων, για την εκτέλεση εργασιών σε συγκεκριμένους τομείς ή τη διεξαγωγή επιχειρησιακών δραστηριοτήτων· ανάπτυξη θεσμικών, διοικητικών ή τομεακών ικανοτήτων και σχετικές συμπληρωματικές δράσεις σε όλα τα επίπεδα διακυβέρνησης, συμβάλλοντας και στην ενίσχυση οργανώσεων της κοινωνίας των πολιτών· διοργάνωση τοπικής επιχειρησιακής υποστήριξης σε τομείς όπως το άσυλο, η μετανάστευση και ο συνοριακός έλεγχος· διεξαγωγή μελετών, συμπεριλαμβανομένων των μελετών σκοπιμότητας, έρευνα, αναλύσεις και έρευνες, αξιολογήσεις και εκτιμήσεις αντίκτυπου. Τα κράτη μέλη που επιθυμούν να λάβουν τεχνική υποστήριξη θα υποβάλουν αίτημα για τεχνική υποστήριξη στην Επιτροπή, προσδιορίζοντας τομείς πολιτικής και προτεραιότητες. Προϋπολογισμός Ο προϋπολογισμός του μέσου για την περίοδο 1η Ιανουαρίου 2021 - 31η Δεκεμβρίου 2027 είναι 864 εκατομμύρια ευρώ σε τρέχουσες τιμές. Τα κράτη μέλη μπορούν να μεταβιβάζουν επιπλέον πόρους στον προϋπολογισμό του μέσου για τη χρηματοδότηση δράσεων που είναι επιλέξιμες για τεχνική υποστήριξη που θα χρησιμοποιείται αποκλειστικά προς όφελος του οικείου κράτους μέλους.